Elintarvikeyritykset uskovat vahvasti hyönteisruoan tulevaisuuteen.

Kaupallisesta hyönteisruoasta on tullut tänä syksynä luvallista, sillä hyönteisten kasvattaminen ja myyminen elintarvikkeena sallitaan nyt myös Suomessa. Maa- ja metsätalousministeriön mukaan kuluttajien sekä yritysten kiinnostus hyönteisten käyttämiseen elintarvikkeena on kasvanut.

Ilta-Sanomat kertoi viime viikolla Fazerin uudesta sirkkaleivästä. Kyseessä oli maailman ensimmäinen ruokakauppoihin tullut hyönteisleipä.

Kauppoihin tulee seuraavaksi muun muassa sirkkamakkara.

Elintarvikeyritys Mattila Bros kertoo tiedotteessaan, että kauppoihin tulee joulukuussa hyönteisistä jalostettuja lihajalosteita, valmisruokia sekä pastaa. Yrityksen mukaan tuotteita on joulukuussa sadoissa kaupoissa.

Kotimainen tuotanto ei vielä riitä

Sirkkamakkara, nakit ja kasvispihvit sisältävät sirkoista tehtyä jauhoa.

Yhtiö kertoo tiedotteessaan, että tuotannon alkuvaiheessa raaka-aine tuodaan ulkomailta, kunnes kotimainen tuotanto on riittävän suurta. Sen uskotaan toteutuvan ensi vuonna.

– Olemme etukäteen käyneet läpi ja varmistaneet koko hyönteisjauheen toimitusketjumme. Tarkistamme silti jokaisen maahan tulleen erän erikseen varmistaaksemme turvallisen tuotteen kuluttajalle, Mattila Brosin toimitusjohtaja Tero Sivula sanoo.

Maa- ja metsätalousministeriön mukaan hyönteistuotantoon sovelletaan elintarvikelainsäädännön vaatimuksia ja niiden valvontaa.

– Eviran tehtävänä on laatia tätä koskeva ohjeistus sekä tuottajille että valvontaviranomaisille, ja alamme pikaisesti laatia toiminnalle pelisääntöjä yhdessä alan yrittäjien kanssa. Tuotannossa on esimerkiksi huolehdittava hyvästä hygieniasta ja pakkausmerkintöihin tarvitaan tiedot allergian aiheuttajista eli allergeeneista, Eviran elintarviketurvallisuusosaston johtaja Leena Räsänen toteaa ministeriön tiedotteessa.

Myös Kesko kertoi keskiviikkona tiedotteessaan, että kauppojen tarjontaan on tulossa lisäksi sirkkagranola. Tiedotteen mukaan tuotteessa on kokonaisia, paahdettuja kotisirkkoja.

Hyönteisruokaa perustellaan ekologisuudella ja vaihtoehtoisena proteiinin lähteenä.

ISTV tarjosi Fazerin Sirkka-leipää ohikulkijoille. Yllä olevalla videolla ihmiset kertovat mielipiteensä uunituoreena maistetusta hyönteissekaleivästä.